Szabadi Vilmos

Szabadi Vilmos (Budapest, 1959. március 10.)  Liszt Ferenc-díjas magyar hegedűművész, érdemes művész, tanszakvezető egyetemi docens. Hangszere egy cremonai mesterhegedű – Laurentius Storionitól, 1778-ból, a Magyar Állam kollekciójából való.

Tanulmányai és tanári tevékenysége 
Tanulmányait a Liszt Ferenc Zeneművészeti Főiskolán Halász Ferenc irányítása alatt 1983-ban fejezte be és egy évvel később, már az intézmény legfiatalabb tanáraként tanított. Posztgraduális tanulmányait Ruggiero Riccinél, Végh Sándornál és Fenyves Lorándnál végezte.

1982-ben a Magyar Rádió által rendezett Hegedűverseny győztese. 1983-ban a Hubay Jenő Hegedűverseny első díjasa, illetve mindkét versenyen elnyerte a zsűri különdíját is. 1985-ben, Finnországban harmadik lett a Jean Sibeliusról elnevezett nemzetközi hegedűversenyen.

Pályája

Világkarrierje 1988-ban indult: a Royal Festival Hall Bartók Béla tiszteletére rendezett gálakoncertjén Bartók: 2. hegedűversenyét játszotta Solti Györggyel, ezt a BBC és a Decca rögzítette, majd a Philips világszerte megjelentette.

1990-ben a londoni Royal Filharmonikus Zenekar-, 1992-ben a BBC Philharmonic-, majd az Ír Koncert Zenekarral lép fel. Október 22-én egyetlen magyar állampolgárként játszott – Msztyiszlav Rosztropovics, Plácido Domingo, Kiri Te Kanawa és Jeffray Tate társaságában – Solti György 80. születésnapi koncertjén a Buckingham-palotában, a teljes brit uralkodóház jelenlétében.

1995-ben a spanyol uralkodóház Stradivari hegedűjén játszott. Ugyanabban az évben mint művészeti vezető, megalapította a nyaranta megrendezett Kastély Kamara Koncertek hangversenysorozatot. 1996-ban a HUNGAROTON Classic – egyetlen magyar hegedűművészként – exkluzív szerződést kötött vele. Napjainkig 58 CD/LP/CDV jelent meg a nevével fémjelezve.

1999-ben megalakította a Wiener Belvedere Trio kamaraegyüttesét. Az elmúlt évek folyamán számtalan mesterkurzust adott világszerte, Európában, a Távol-Keleten, valamint az Egyesült Államokban.

Jelentősebb koncertfellépései 
Magyarország – Bartók Béla Nemzeti Hangversenyterem, Zeneakadémia 
Ausztria – Wiener Konzerthaus, Musikverein
Belgium – Brüsszel: St. Michel-színház
Anglia – London: Wigmore Hall, Barbican Centre, és Royal Festival Hall; Manchester: Royal Northern College of Music
Wales – Cardiff: St.David's Hall
Írország – Belfast: Ulster Hall; Dublin: National Concert Hall
Franciaország – Párizs: Châtelet, Conservatoire
Oroszország – Moszkva, Bolsoj Zal, Szentpétervár Bolsoj Zal
Hollandia – Concertgebouw, Rotterdam, Nijmegen
Olaszország – torinói RAI Auditorium
Spanyolország – madridi Auditorio Nacional,  Zaragoza Mozart Saal, Valladolid 
Németország – Stuttgart- Liederhalle (Mozart/Beethoven Halls)
Finnország – Helsinki: Finlandia Hall, Turku, Kuhmo
USA – New York, Washington
Kanada: Toronto, Montréal
Izrael
Libanon
Dél-Korea: Szöul, Pousan
Tajvan
Törökország
Japán: Tokió, Nagoya, Sapporo
Szingapúr

Díjai 
1992 – Liszt Ferenc-díj
1999 és 2002 – Két Midem nagydíj (a franciaországi Cannes-ból, (A Dohnányi Ernő hegedűversenyeit és Bartók Béla fiatalkori szonátáit tartalmazó CD-vel, a Szóló/Versenymű kategóriában.)
1999 – Hungaroton díj
2020 – Érdemes művész
Bartók Béla–Pásztory Ditta-díj
 Príma-díj

Jegyzetek

Források 
 Vilmos Szabadi. M.vszabadi.com

További információk 
 Szabadi Vilmos - oktatók. Lfze.hu

20. századi magyar hegedűsök
21. századi magyar hegedűsök
1959-ben született személyek
Liszt Ferenc-díjasok
Magyar egyetemi, főiskolai oktatók
Élő személyek
Magyarország Érdemes Művésze díjasok
Bartók–Pásztory-díjasok